1. ΒΑΣΙΛΙΚΟΝ ΔΙΑΤΑΓΜΑ της 9/12 Φεβρ.1915 Περί υποβολής εις το Γεν. Λογιστήριον μηνιαίων καταστάσεων εισπράξεων και πληρωμών υπό των ειδικών ταμείων κλπ. Έχοντες υπ’ όψιν το άρθρ.2 του υπ’ αριθ. 626 νόμου της 21 Ιαν. 1915, περί μεταρρυθμίσεως του τύπου του προϋπολογισμού και κυρώσεως του προϋπολογισμού των εσόδων του Κράτους και των Ειδικών ταμείων και υπηρεσιών, δια την χρήσιν του 1914, προτάσει του Ημετέρου επί των Οικονομικών Υπουργού, αποφασίσαμεν και διατάσσομεν.  Η ανωτέρω αναφερομένη διάταξις του άρθρ.2 Νόμ. 626/1915 αντικατεστάθη ήδη δια της διατάξεως του άρθρ. 14 Νόμ. 3779/1929. Άρθρ.1.-Εντός των πρώτων δέκα ημερών εκάστου μηνός, τα Ειδικά ταμεία, τα έχοντα ίδιον ταμίαν, ως το Ταμείον της Εθνικής Αμύνης, το του Εθνικού Στόλου, το Λαχείον του Εθνικού Στόλου και των Αρχαιοτήτων της Ελλάδος, αποστέλλουσιν εις το Γενικόν Λογιστήριον δια τον προηγούμενον μήνα.  Α΄.Κατάστασιν εισπράξεων, εμφαίνουσαν κατά χρήσιν, κατ’ αριθμόν και ποσόν αποδεικτικού εισπράξεως και κατά κεφάλαιον και άρθρον του προϋπολογισμού, τας ενεργηθείσας απ’ ευθείας υπό των ιδίων αυτών ταμιών εισπράξεις, εξ οιουδήποτε λόγου προέρχοντια αύται, και  Β΄.Κατάστασιν εμφαίνουσαν ωσαύτως κατά χρήσιν, κατ’ αριθμόν και ποσόν χρηματικού εντάλματος και κατά κεφάλαιον και άρθρον του προϋπολογισμού τα εκδοθέντα υπ’ αυτών και πληρωθέντα χρηματικά εντάλματα εις βάρος των πιστώσεων του προϋπολογισμού αυτών. Άρθρ.2.-Εντός των δέκα πρώτων ημερών εκάστου μηνός, τα Ειδικά ταμεία, τα μη έχοντα ίδιον ταμίαν, ως το Θεσσαλικόν Γεωργικόν, της Επαρχιακής και Δημοτικής οδοποιΐας, της Αντιφυλλοξηρικής Αμύνης και της υπηρεσίας της κατασκευής, επισκευής κλπ. των διδακτηρίων της εκπαιδεύσεως, αποστέλλουσιν εις το Γενικόν Λογιστήριον κατάστασιν, εμφαίνουσαν κατά χρήσιν, κατ’ αριθμόν και ποσόν και κατά κεφάλαιον και άρθρον του προϋπολογισμού των εξόδων, τα κατά τον προηγούμενον μήνα εκδοθέντα υπ’ αυτών χρηματικά εντάλματα και αποσταλέντα εις την Εθνικήν Τράπεζαν προς εξόφλησιν. ΄Αρθρ.3.-΄Αμα τη λήξει εκάστου μηνός η Εθνική Τράπεζα της Ελλάδος αποστέλλει ωσαύτως εις το Γενικόν Λογιστήριον κατάστασιν, εμφαίνουσαν κατ’ αριθμόν και ποσόν χρηματικού εντάλματος και κατ’ είδος εξόδου τας ενεργηθείσας υπ’ αυτής κατά τον προηγούμενον μήνα πληρωμάς δια λογαριασμόν εκάστου των εν τω προηγουμένω άρθρω 2 μνημονευομένων ειδικών ταμείων και υπηρεσιών.  Άρθρ.4.-Επί τη βάσει των κατά τα προηγούμενα άρθρα καταστάσεων και κατόπιν παραβολής αυτών, το Γενικόν Λογιστήριον εγγράφει εν τοις βοηθητικοίς βιβλίοις των εσόδων και εξόδων του προϋπολογισμού του Κράτους τα εισπραχθέντα δια λογαριασμόν των Ειδικών ταμείων έσοδα και τα πληρωθέντα έξοδα.  Άρθρ.5.-(Μεταβατική διάταξις). 